બંગાળીઓ અને આસામીઓ વચ્ચેની કડવાશ આ ઘટનાઓને કારણે વધી હતી. સિલ્હટ જિલ્લો જતો રહ્યો તે પછી પણ બંગાળીઓની ઘણી વસતિ હજી પણ આસામમાં હતી. કછાર વિસ્તારના બંગાળીઓ હજી પણ આસામનો જ હિસ્સો હતો, પણ હવે ફરી તેઓ લઘુમતીમાં આવી ગયા હતા અને આસામીઓની બહુમતી થઈ ગઈ હતી. તેથી 1954માં ભાષાવાર પ્રાંત રચના માટે ગતિવિધિઓ શરૂ થઈ ત્યારે કછાર વિસ્તારના બંગાળીઓએ માગણી કરી હતી કે આસામથી અલગ, બંગાળી બહુમતીવાળા વિસ્તારોનો એક અલગ પ્રાંત બનવો જોઈએ. ઇશાન ભારતમાં પૂર્વાંચલની માગણી થઈ હતી.